送張飾之
作者：王炎
朝代：宋

paragraphs: 俗子問寒溫，吾儕相爾汝。
二年坐窮山，蛛網懸一麈。
剝啄誰扣關，欲語不敢吐。
有客騎鯨魚，迎之倒雙屣。
家聲本光融，人物亦英偉。
胸次蟠江湖，筆端走風雨。
贈我瓊瑶章，白虹貫囊褚。
我如穿鼻犢，涉世多齟齬。
君如側翅鷹，雲路未軒翥。
杯酒接慇懃，縱談傾肺腑。
百圍飽雪霜，士要嘗艱阻。
傅說起胥靡，夷吾出囚虜。
淮陰有寄食，新豐有逆旅。
饑饉必豐年，乘除乃天理。
豪傑就功名，但問歲寒爾。
相對一掀髯，窮通忘慍喜。